Suplimentele NVDA, ce sunt ele și la ce ne ajută

Bună ziua, doamnelor și domnilor! Sunt Florian Ionașcu și scriu pentru dumneavoastră un nou tutorial în care vă voi explica ce sunt suplimentele NVDA și la ce ne ajută dacă le instalăm. Știu că mulți dintre dumneavoastră sunteți obișnuiți cu termenul add-on, însă prefer să folosesc termenul supliment pe parcursul acestui ghid pentru cei ce nu știu engleză, plus că în versiunea NVDA 2017.2 traducerea românească va veni cu niște îmbunătățiri, printre care înlocuirea termenului add-on cu supliment.

Suplimentele NVDA sunt pachete adiționale care aduc caracteristici noi sau le îmbunătățesc pe cele existente. Sunt echivalente scripturilor din JAWS și toate au extensia .nvdaaddon. Ele pot fi descărcate de pe site-ul comunității suplimentelor NVDA.

<https://addons.nvda-project.org/index.ro.html>

Obținerea lor

Site-ul comunității suplimentelor este structurat astfel: Pe pagina principală se află linkurile suplimente stabile, suplimente în dezvoltare, starea traducerii și anunțurile comunității. Există un buton de meniu de unde ne putem seta limba site-ului (setare temporară) și butonul OK care ne va redirecționa pe pagina în limba respectivă. La suplimente se poate ajunge cu tasta H până la cel dorit. Când sunteți focalizați pe suplimentul pe care vreți să-l descărcați, apăsați Enter și se va deschide o pagină cu descrierea sa, numele autorului și linkul de descărcare.

Instalarea

Pentru a instala un supliment, mergeți în folderul în care l-ați descărcat, apăsați enter și se va afișa un dialog în care NVDA vă va întreba dacă vreți să-l instalați și vă sfătuiește să instalați suplimente doar din surse de încredere. Apăsați butonul da și așteptați să se instaleze. După terminarea instalării NVDA vă spune că trebuie să fie repornit pentru ca modificările să aibă efect. După repornire totul va fi OK.

Mai există o modalitate de a instala un supliment. Mergeți în meniul NVDA, instrumente, administrare suplimente. În acel dialog aveți butonul de instalare a suplimentelor. Apăsându-l, se va deschide dialogul „Alegeți fișier cu pachetul suplimentului”. Navigați la locația unde aveți fișierul, îl copiați și îl lipiți în câmpul de editare „Nume fișier”, apoi apăsați Enter. După aceea, NVDA vă va întreba dacă vreți sau nu să-l instalați și totul se întâmplă ca și în primul mod de instalare explicat mai sus.

Eliminarea și dezactivarea suplimentelor

Dacă vreți să scăpați de un supliment, mergeți în meniul NVDA, instrumente, administrare suplimente. Acolo aveți lista suplimentelor pe care le-ați instalat. Focalizați-vă pe unul și navigați cu Tab până la butonul dezactivare supliment. Apăsați pe el, apoi vă duceți la butonul închide și apăsați-l. NVDA vă va spune că trebuie repornit pentru ca modificările să aibă efect. După repornire, suplimentul va fi dezactivat și nu vă va mai deranja. Desigur, puteți să-l reactivați dacă doriți.

Totuși, puteți să-l eliminați ducându-vă în administratorul de suplimente, focalizându-vă pe suplimentul respectiv și navigând cu Tab până la eliminare. NVDA va întreba dacă sunteți sigur că vreți să-l eliminați, apăsați da, o repornire și totul va fi bine.

Cam atât pentru acest articol, sper ca informațiile prezentate să vă fie de folos. Dacă aveți întrebări, puteți să le puneți pe lista de mailing a comunității românești NVDA, [NVDA-romanian-comunity@googlegroups.com](mailto:NVDA-romanian-comunity@googlegroups.com) sau pe grupurile de Face book și Skype ale comunității. Toate cele bune!